b'\n_START_ARTICLE_\nGozdarska hi\xc5\xa1a Falkenau\n_START_SECTION_\nSezona 1-17\n_START_PARAGRAPH_\nV prvih sedemnajstih sezonah serija prikazuje gozdarja Martina Rombacha in vsakdanje \xc5\xbeivljenje njegove dru\xc5\xbeine. Rombach si prizadeva za ekolo\xc5\xa1ko kmetovanje, ki naj bi uravnote\xc5\xbeilo tudi \xc5\xbeivljenjski ciklus v gozdu._NEWLINE_Zgodba se za\xc4\x8dne s preselitvijo trgovca z lesom ovdovelega Martina Rombacha in njegove dru\xc5\xbeine iz Augsburga v K\xc3\xbcblach v bavarskem gozdu. Tam se zaposli kot gozdar in pozneje napreduje v gozdarskega uradnika. Z njim \xc5\xbeivijo otroci Andrea, Markus in Rica ter ta\xc5\xa1\xc4\x8da Herta. Pogosto prihaja na obisk tudi njegova mama Inge, najprej iz Augsburga, kjer ima parfumerijo, nato pa iz Lanzaroteja, kjer \xc5\xbeivi z drugim mo\xc5\xbeem Justusom Feiningerjem. Martin spozna Ricino u\xc4\x8diteljico Jutto Marquart, ki postane njegova nova partnerka. Zbli\xc5\xbea se tudi s Silvo Baroness von Bernried, s katero razvije tesno prijateljstvo. Prav tako postaneta njegova tesna zaupnika njegov \xc5\xa1ef Leonhard in njegov predhodnik Vinzenz Bieler, ki se pozneje poro\xc4\x8di z njegovo ta\xc5\xa1\xc4\x8do, babico Herto._NEWLINE_V nadaljevanju serija prikazuje nemirno Rombachovo \xc5\xbeivljenje, ki je zaznamovano s stalnimi spremembami, ki so povezane predvsem z menjavo partnerk in rasto\xc4\x8do dru\xc5\xbeinsko mre\xc5\xbeo. Po lo\xc4\x8ditvi od Jutte, ki se odseli v Kenijo, se Martin poro\xc4\x8di z veterinarko Angeliko Grassmann. S tem sprejme k sebi njenega sina Petra Bellinghausa, ki je sin pokojnega gozdnega delavca, dobita pa \xc5\xa1e skupnega otroka, ki ga poimenujeta Florian. Po Angelikini smrti v nesre\xc4\x8di Martin za\xc5\xbeivi s kasnej\xc5\xa1o tretjo \xc5\xbeeno Susanno Mangold. Zakon razpade s Susannino vrnitvijo v rodni Berlin zaradi poklicnih razlogov. Martin se ponovno zaljubi v veterinarko Sophie von Haunstein._NEWLINE_Tudi Martinovi otroci pripeljejo v dru\xc5\xbeino svoje partnerje. Andrea se poro\xc4\x8di z \xc5\xbeivalskim biologom Tobiasom Arnhoffom in zaklju\xc4\x8di \xc5\xa1tudij veterine v K\xc3\xbcblachu. Pozneje ima afero z balonarjem Falkom Wachsmuthom, s katerim zanosi in dobi h\xc4\x8der Katharino. Tobias zapusti Andreo, ki nato umre v gozdnem po\xc5\xbearu. Martin in Susanna vzameta Katharino k sebi. Markus, ki je poklicni mizar in pozneje prevzame \xc5\xbeago Walzinger, se poro\xc4\x8di s svojim dekletom, gozdarko Liso Carstens, vendar zakon propade. Pozneje se ponovno poro\xc4\x8di z Anno Hansen in dobi sina Davida. Rica gre po stopinjah ma\xc4\x8dehe in starej\xc5\xa1e sestre in se loti \xc5\xa1tudija veterine. Njen partner postane Falko Wachsmuth. Posvojenec Peter \xc5\xa1tudira vrtnarstvo, pozneje pa skupaj z \xc5\xbeeno, medicinsko pomo\xc4\x8dnico Melanie, odpre bio penzion na kmetiji star\xc5\xa1ev. \xc4\x8cez \xc4\x8das se morajo temu projektu odre\xc4\x8di in se preselijo v Regensburg, kjer pa Peter zapusti \xc5\xbeeno in sina Manuela. Zaposli se kot kuhar v gostilni Zum Ochsen in se po spravi spet vrne k dru\xc5\xbeini._NEWLINE_Ob dru\xc5\xbeini Rombach serija prikazuje \xc5\xa1e \xc5\xbeivljenja drugih oseb. Martinova najbolj\xc5\xa1a prijatelja sta Silva in Viktor Fabritius. Po propadu zakona Viktor ostane v K\xc3\xbcblachu in upravlja grad Silvine dru\xc5\xbeine, na katerem lahko \xc5\xbeivita tudi Herta in Vinzenz. Med tesne prijatelje Rombachov spadata tudi Beate Wellmann in Maria Claasen. K tem se lahko pri\xc5\xa1teje tudi gozdne delavce v K\xc3\xbcblachu Franza Breitkreuza, Hermanna Kollerja in Tonija Ledererja. Koller se odseli v Kanado, zato ga nadomesti najprej Max Moser, pozneje pa Schorsch Binder. \xc4\x8cez \xc4\x8das se Koller vrne in zavzame Ledererjevo mesto. Martin je kot gozdar v tesnem stiku z lastnikom \xc5\xbeage in kasnej\xc5\xa1im \xc5\xbeupanom Walzingerjem. Po njegovi smrti postane nova \xc5\xbeupanja odvetnica Annegret Richter. V sredi\xc5\xa1\xc4\x8du kraja je gostilna Zum Ochsen, ki jo na za\xc4\x8detku upravlja gospod Karger, za njim pa najprej sin Toni in kasneje h\xc4\x8di Sibylle. Serija predstavi tudi veliko kmetov iz K\xc3\xbcblacha, ki se ve\xc4\x8dkrat skupaj z Martinom soo\xc4\x8dajo z raznimi te\xc5\xbeavami in izzivi v gozdu. To so dru\xc5\xbeina Wei\xc3\x9fgerber, Wastl Schl\xc3\xbcter, Erwin Maurer, Hans in Ferdinand Sailer, Walter Bruck, Vitus Kreidtmayr, Max Berger, Hubert Gassner, Stefan Brenner, Laura Bergmeister in Moritz Maiberger._NEWLINE_Ob koncu Martin Rombach od svojega starega prijatelja Franza Staudingerja v Ju\xc5\xbeni Afriki podeduje naravni rezervat Kumlumu. S Sophie, Florianom in Katharino odpotujejo v Afriko, kjer se odlo\xc4\x8dijo, da bo Martin sprejel dedi\xc5\xa1\xc4\x8dino in bodo odslej \xc5\xbeiveli tam. Tako se izpolnijo njegove sanje, da bi \xc5\xbeivel v Afriki.\n_START_SECTION_\nSezona 18-21\n_START_PARAGRAPH_\nPotem, ko je Martin Rombach zapustil K\xc3\xbcblach, pride v kraj za novega gozdarja Stefan Leitner, ki je nova glavna oseba v seriji._NEWLINE_Serija sedaj spremlja dru\xc5\xbeino Stefana Leitnerja, kanadskega gozdarja in vdovca, \xc4\x8digar star\xc5\xa1i so se pred leti izselili iz K\xc3\xbcblacha. Po \xc5\xa1tudiju in opravljenem dr\xc5\xbeavnem izpitu jima je sledil v Kanado tudi sam. Stefan ima s pokojno \xc5\xbeeno Carol, ki se je utopila v nesre\xc4\x8di s \xc4\x8dolnom, 15-letno h\xc4\x8derko Jenny, s katero pride v K\xc3\xbcblach, da bi prodal nekdanji dom svojih star\xc5\xa1ev. Tam izve za prosto mesto gozdarja, za katerega se uspe\xc5\xa1no prijavi. Njegov ovdoveli o\xc4\x8de Wolfgang in h\xc4\x8di Jenny se najprej ne strinjata z vrnitvijo v Nem\xc4\x8dijo, vendar na koncu le za\xc4\x8dneta z njim novo \xc5\xbeivljenje v bavarskem gozdu._NEWLINE_V K\xc3\xbcblachu Stefan spozna zdravnico Sonjo, ki \xc5\xbeivi tam kraj\xc5\xa1i \xc4\x8das. Iz propadlega zakona s Karstenom Schwanthalerjem ima otroka Daniela in Liso. Sonja in Stefan se zaljubita in kmalu za\xc5\xbeivita skupaj v hi\xc5\xa1i Stefanovih star\xc5\xa1ev, ki jo poimenujejo Gozdarska hi\xc5\xa1a Falkenau. Ko Sonja zanosi, se s Stefanom poro\xc4\x8dita. \xc5\xa0ele po poroki in rojstvu otroka Sonja Stefanu prizna, da ga je prevarala s Karstenom in da ni biolo\xc5\xa1ki o\xc4\x8de malega Lukasa. Dru\xc5\xbeina razpade in Sonja zapusti K\xc3\xbcblach s svojimi tremi otroci. Na poti do odvetnika za urejanje lo\xc4\x8ditve do\xc5\xbeivi prometno nesre\xc4\x8do in umre. Daniel, Lisa in Lukas se vrnejo k Stefanu. Ta pozneje spozna veterinarko Marie Stadler, s katero za\xc4\x8dneta zvezo. Mariina sestra Daniela K\xc3\xb6nigstein je tako kot sestra lo\xc4\x8denka in ima v bli\xc5\xbeini K\xc3\xbcblacha konju\xc5\xa1nico._NEWLINE_Stefanov o\xc4\x8de Wolfgang spet sre\xc4\x8da svojo ljubezen iz mladosti Marianne Rainders. Stara ljubezen se spet prebudi, zato se poro\xc4\x8dita. Skupaj z Marianninim bratom Josefom Neureutherjem za\xc5\xbeivijo na kmetiji, ki sta jo neko\xc4\x8d upravljala Marianne in njen pokojni prvi mo\xc5\xbe, kjer prejemajo pokojnino in podpirajo Stefanovo dru\xc5\xbeino._NEWLINE_Poleg gozdarjeve dru\xc5\xbeine serija prika\xc5\xbee \xc5\xa1e osebe, ki so se pojavljale \xc5\xbee v Rombachovem \xc4\x8dasu. Delavci Breitkreuz, Koller in Binder sedaj delajo za Stefana. Leonhardovo mesto \xc5\xa1efa je prevzel Julius Brandner, ki stoji Stefanu ob strani. Kot novi gozdar ima najprej veliko problemov z lokalnimi gozdarskimi kmeti, ki gojijo do njega velike predsodke. Postopoma jih uspe prepri\xc4\x8dati o svojih sposobnostih in si pridobiti njihovo naklonjenost. V kraju \xc5\xa1e zmeraj \xc5\xbeivita sin prej\xc5\xa1njega gozdarja Markus Rombach in njegova \xc5\xbeena Anna. Njuna \xc5\xbeaga postane kraj, kjer se Markus in Stefan pogosto sre\xc4\x8dujeta in spleteta prijateljsko vez. Anna postane nova \xc5\xbeupanja K\xc3\xbcblacha, saj se je prej\xc5\xa1nja \xc5\xbeupanja Annegret Richter odselila iz osebnih razlogov. Anna je Stefanu naklonjena in mu pomaga pri njegovem delu. Zakon Markusa in Anne se znajde na preizku\xc5\xa1nji, ko se Anna zaljubi v priseljenega podjetnika Maxa Bachhoferja, nezakonskega sina Marianninega pokojnega mo\xc5\xbea Franza. S sinom Davidom se preseli k njemu, vendar je njuno razmerje kratkotrajno._NEWLINE_Ob koncu tega dela zgodbe imata Stefan in Marie v K\xc3\xbcblachu negotovo prihodnost. Marie je delala kot veterinarka na kliniki v Tegernseeju, vendar se je dobri slu\xc5\xbebi odpovedala, saj bi sicer trpela njuna zveza. Stefan postane brezposeln, ko gozdarsko mesto v K\xc3\xbcblachu ukinejo. Njegova h\xc4\x8di Jenny odide za leto dni s fantom Janom v ZDA.\n_START_SECTION_\nSezona 22-24\n_START_PARAGRAPH_\nPotem ko je Stefan Leitner izgubil slu\xc5\xbebo gozdarja v K\xc3\xbcblachu, se preseli v St\xc3\xb6rzing am Ammersee, kjer dobi novo zaposlitev. Serija tako ne ka\xc5\xbee ve\xc4\x8d prebivalcev K\xc3\xbcblacha. Iz razli\xc4\x8dnih razlogov mu sledijo tudi ostali dru\xc5\xbeinski \xc4\x8dlani: Lisa in Lukas morata oditi z njim, saj sta \xc5\xa1e mladoletna. Marie ne \xc5\xbeeli razmerja na dolgo razdaljo, zato \xc5\xa1e naprej neuspe\xc5\xa1no i\xc5\xa1\xc4\x8de novo zaposlitev kot veterinarka v novem kraju bivanja. Mariannina kmetija pogori, zato se skupaj z Josefom in Wolfgangom za\xc4\x8dasno naselijo v novi gozdarski hi\xc5\xa1i. Marianne se ne \xc4\x8duti dovolj mo\xc4\x8dno, da bi obnovila kmetijo, zato si najdejo nov dom v nekdanjem mladinskem domu v St\xc3\xb6rzingu. Daniel najprej \xc5\xbeivi v Weihenstephanu, kjer \xc5\xa1tudira, po koncu \xc5\xa1olanja in za\xc4\x8detku izobra\xc5\xbeevanja pa se priseli k dru\xc5\xbeini. Jenny se po izteku leta v ZDA vrne domov._NEWLINE_Tudi Mariina sestra Daniela s svojo konju\xc5\xa1nico ostane del serije, saj lahko hitreje pride v St\xc3\xb6rzing preko nove obvoznice. Tako se \xc5\xa1e naprej med seboj obiskujejo. Stefan \xc5\xbeeli pomagati Franzu Breitkreuzu v K\xc3\xbcblachu, ki ga je njegov naslednik odpustil. Za\xc4\x8dasno pomaga Danieli v konju\xc5\xa1nici, nato pa mu Stefan najde slu\xc5\xbebo v St\xc3\xb6rzingu, kjer Breitkreuz za\xc4\x8dne novo \xc5\xbeivljenje. Lovsko psico Sino, ki je leta zvesto spremljala Stefana, morajo zaradi raka evtanazirati._NEWLINE_Daniela se zaljubi v \xc5\xbeupana St\xc3\xb6rzinga Petra Kogla, s katerim se nazadnje poro\xc4\x8dita. Njuna zveza se znajde na preizku\xc5\xa1nji, ko ga prevara s Stefanom, kar zelo prizadane tudi njeno sestro Marie. S\xc4\x8dasoma se pobotajo, vendar sre\xc4\x8da ne traja dolgo, saj Daniela tragi\xc4\x8dno utone med potapljanjem. Stefanovi dru\xc5\xbeini uspe konju\xc5\xa1nico re\xc5\xa1iti pred prevzemom Danielinega prvega mo\xc5\xbea Haralda in skrbeti za nadaljevanje dela v njej.'